FI Euroopan unionin virallinen lehti CE 70/245

(2004/C 70 E/265)

KIRJALLINEN KYSYMYS E-3256/03

esittäjä(t): Olivier Dupuis (NI) komissiolle

(3. marraskuuta 2003)

Aihe: Vietnamin viranomaisten uusi hyökkäys uskonnonvapautta vastaan

Vietnamin viranomaiset ovat tosiasiallisesti tai oikeudellisesti määränneet kahden vuoden kotiarestiin 11 toisinajattelevaa munkkia, jotka kuuluvat Vietnamin yhdistyneeseen buddhalaiseen uskontokuntaan (UBCV). Heidän joukossaan ovat uskontokunnan johtaja Thich Huyen Quang, joka on ollut mielivaltaisesti arestissa jo yli 20 vuotta, sekä toiseksi korkein johtaja Thich Quang Do, jonka viranomaiset väittävät vapauttaneensa viime kesäkuussa. Vietnamin ulkoasiainministeriön edustajan mukaan arestit johtuvat ”kansallista turvallisuutta koskevan lainsäädännön rikkomisesta”. Vietnamin laki antaa kansainvälisten normien vastaisesti paikallisviranomaisille mahdollisuuden määrätä henkilö ilman oikeudenkäyntiä 6—24 kuukauden pituiseen ”hallinnolliseen säilöönottoon”, jos hän vaarantaa kansallisen turvallisuuden (vuonna 1997 annettu asetus 31/CP ”hallinnollisesta säilöönotosta”). UBCV valitsi 1. lokakuuta 2003 Nguyen Thieun luostarissa Binh Dinhin alueella pitämässään kokouksessa tärkeimpiin virkoihinsa 41 munkkia, joihin 11 pidätettyä kuuluivat. Vietnamin viranomaisten toimet alkoivat pian kokouksen jälkeen patriarkka Thich Huyen Quangin ja Thich Quang Don lähdettyä matkalle Ho Chi Minhiin. Maan turvallisuuspalvelu pysäytti seurueen yli kymmeneksi tunniksi, minkä jälkeen 86-vuotias Thich Huyen Quang vietiin poliisivoimin Nguyen Thieun luostariin. 75-vuotias Thich Quang Do vietiin Ho Chi Minhissä sijaitsevaan Zen Thanh Minhin luostariin. Pariisissa toimivan Kansainvälisen buddhalaisen tiedotustoimiston (IBIB) mukaan poliisin toimet alkoivat muutamaa päivää sen jälkeen, kun UBCV oli päättänyt ensimmäisen erityiskokouksensa kommunistiviranomaisten kiellettyä sen toiminnan vuonna 1981.

Mitä tietoja komissio on saanut UBCV:n kolmen munkin tuomitsemisesta kahden vuoden kotiarestiin ja kahdeksan muun henkilön, muun muassa UBCV:n kahden korkeimman johtajan, mielivaltaisesta vangitsemisesta? Vietnamin viranomaiset ovat jälleen kerran sortaneet UBCV:n johtajia. Eikö tämä osoita komission mielestä, että Vietnamin viranomaiset ovat epäluotettavia eikä heillä ole todellisia aikeita taata uskonnonvapautta ja laillistaa UBCV:tä? Eikö komissio ole sitä mieltä, että sen tulee reagoida tilanteeseen erittäin tiukoin ottein ja muun muassa jäädyttää EU:n ja Vietnamin välinen yhteistyösopimus? Eikö komissio ole sitä mieltä, että sen tulisi Vietnamin, Laosin, Burman ja vähemmässä määrin myös Kambodžan äärimmäisen vakavan tilanteen johdosta ehdottaa neuvostolle ja parlamentille, että näihin maihin nimitettäisiin EU:n erityisedustaja?

Chris Pattenin komission puolesta antama vastaus

(1. joulukuuta 2003)

Vietnamin ulkoasiainministeriö ilmoitti kahden viikon välein pidettävässä lehdistötilaisuudessaan 6. marraskuuta 2003, että kolme munkkia on tällä hetkellä asetuksen 31/CP nojalla määrätyssä hallinnollisessa säilöönotossa tai kotiarestissa. Asetus sallii kaksi vuotta kestävän säilöönoton ilman syytteitä tai oikeudenkäyntiä. Ministeriö myös ilmoitti, että Thich Quang Donia ja Thich Huyen Quangia epäillään tällä hetkellä vakavista rikoksista ja että heitä vastaan nostetaan syytteet, kun tutkimukset on saatu päätökseen. Komissiolla ei ole tässä vaiheessa erityistietoja muiden kahdeksan munkin tarkasta oikeudellisesta tilanteesta, mutta vaikuttaa siltä, että he ovat edelleen Vietnamin viranomaisten säilöönotossa.

Komissio ja jäsenvaltiot ovat toistuvasti ilmaisseet Vietnamin hallitukselle huolestuneisuutensa nykyisistä tapauksista. Unioni on myös ilmaissut moneen kertaan huolensa uskonnonvapauden rajoituksista Vietnamissa ja pyytänyt Vietnamin hallitusta parantamaan nykyistä tilannetta. Komissio ilmaisee jälleen vastalauseensa uskonnollisten ja muiden toisinajattelijoiden kohtelun johdosta EU:n ja Vietnamin sekakomitean tulevassa kokouksessa. Asiaa käsitellään myös EU:n ja Vietnamin ihmisoikeuksia koskevaan vuoropuheluun kuuluvassa tulevassa kokouksessa Hanoissa.

Komissio käyttää edelleen kaikkia käytössään olevia välineitä saadakseen aikaan parannuksia Vietnamin ihmisoikeustilanteeseen. Yksi näistä välineistä on kahdenväliseen yhteistyösopimukseen sisältyvä komission ja Vietnamin yhteistyöohjelma. Sopimukseen sisältyy ohjelmia, joiden tavoitteena on parantaa hallintotapaa, oikeusvaltiota ja oikeussuojan saatavuutta maassa.

Komissio katsoo, että EU:n erityisedustajan nimittäminen ei toisi merkittävää lisäarvoa kyseisten maiden kanssa käytäviin ihmisoikeuksia koskeviin nykyisiin vuoropuheluihin. Lisäksi komissio tukee nykyisiä Yhdistyneiden Kansakuntien erityisjärjestelmiä (esim. YK:n erityislähettiläs Myanmarissa ja YK:n erityis-tarkkailijat), joiden avulla käsitellään joitakin kansainvälisiä huolenaiheita alueella.